Diari Oficial de la Generalitat Valenciana


Sumari del DOGV 4390, del 02-12-2002 (2002/12621)

RESOLUCIÓ 4 de novembre de 2002, del director general de Personal de la Conselleria de Cultura i Educació, per la qual es convoca procediment d'acreditació per a l'exercici de la direcció dels centres docents públics de l'àmbit de gestió de la conselleria de Cultura i Educació de la Generalitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4390

Data del DOGV
:   02-12-2002

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2002/12527


Data del document
:   04-11-2002

Organisme emissor
:   Conselleria de Cultura i Educació

Tipus de document
:   Resolució

Descriptors 

:   * centre d'ensenyament
    * quadre superior
    * personal docent

RESOLUCIÓ 4 de novembre de 2002, del director general de Personal de la Conselleria de Cultura i Educació, per la qual es convoca procediment d'acreditació per a l'exercici de la direcció dels centres docents públics de l'àmbit de gestió de la conselleria de Cultura i Educació de la Generalitat Valenciana. [2002/X12680]
  
La Llei Orgànica 9/1995, de 20 de novembre, de la Participació, l'Avaluació i el Govern dels Centres Docents, que establix un nou sistema per a l'elecció dels directors del centres docents, va ser desenrotllada pel Reial Decret 2.192/1995, de 28 de desembre, que és de caràcter supletori per a les comunitats autònomes que es troben en el ple exercici de les competències educatives.
  
Per Orde de 26 de febrer de 1997, de la Conselleria de Cultura, Educació i Ciència, es regula l'acreditació per a l'exercici de la direcció en els centres docents públics de l'àmbit de gestió de dita Conselleria, i en la dita orde hi ha, entre d'altres, les normes generals per a la realització de convocatòries anuals a fi que els professors amb destinació en l'àmbit de gestió d'esta Conselleria, que així ho desitgen, puguen ser acreditats per a l'exercici de la direcció, a l'efecte de participar en les eleccions que amb esta finalitat es convoquen.
  
En virtut de la disposició setena de l'esmentada Orde de 26 de febrer de 1997, esta Direcció General de Personal, a proposta conjunta de la Direcció General d'Ordenació i Innovació Educativa i Política Lingüística i de la Direcció General de Centres Docents, ha resolt convocar el procediment d'acreditació per a l'exercici de la direcció en centres docents públics de l'àmbit de gestió de la Conselleria de Cultura i Educació, d'acord amb les bases següents:
  
1. Normes generals
  
1.1 Es convoca procediment d'acreditació per a l'exercici de la direcció en centres docents públics de l'àmbit de gestió de la Conselleria de Cultura i Educació al qual fa referència la Llei Orgànica 9/1995, de 20 de novembre, de la Participació, l'Avaluació i el Govern dels Centres Docents, i l'Orde de 26 de febrer de 1997, de la Conselleria de Cultura, Educació i Ciència.
  
1.2. En este procediment serà d'aplicació:
  
La Llei Orgànica 1/1990, de 3 d'octubre, d'Ordenació General del Sistema Educatiu.
  
La Llei Orgànica 9/1995, de 20 de novembre, de la Participació, l'Avaluació i el Govern dels Centres Docents.
  
La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener.
  
L'Orde de 26 de febrer de 1997, de la Conselleria de Cultura, Educació i Ciència, per la qual es regula l'acreditació per a l'exercici de la direcció en els centres docents públics.
  
El Reial Decret 2.192/1995, de 28 de desembre, supletòriament de la precitada orde. Les altres disposicions de general aplicació, i també el que es disposa en esta convocatòria.
  
1.3 Conformement establix l'Orde de 26 de febrer de 1997, de la Conselleria de Cultura, Educació i Ciència, el procediment constarà de les fases següents:
  
Primera fase: consistirà en la comprovació que els aspirants reunixen el requisit de formació o titulació previst en l'article 8 de l'Orde de 26 de febrer de 1997.
  
Segona fase: consistirà en la valoració del treball previ desenrotllat en l'exercici dels càrrecs corresponents als òrgans unipersonals de govern o de la tasca docent desenrotllada a l'aula, en tasques de coordinació pedagògica, i també, si s'escau, en funcions d'organització, gestió i participació en òrgans de govern.
  
2. Requisits de participació
  
2.1 Ser funcionari de carrera, en situació de servici actiu, dels cossos o escales a què fa referència la Llei Orgànica 1/1990, de 3 d'octubre, d'Ordenació General del Sistema Educatiu.
  
2.2 Tindre destinació en un centre docent dependent de l'àmbit de gestió de la Conselleria de Cultura i Educació de la Generalitat Valenciana.
  
2.3 Mantindre, fins a la resolució del present procediment, tots els requisits generals exigits per a l'ingrés en la funció pública docent.
  
2.4 No haver estat acreditat en anteriors procediments per a l'exercici de la direcció ni haver obtingut una acreditació per a l'exercici de la direcció per altres administracions educatives amb competències.
  
3. Sol·licituds
  
3.1 Forma. Els qui desitgen prendre part en el present procediment hauran de fer-ho constar en la instància que s'haurà d'ajustar al model que es recull en l'annex d'esta resolució.
  
3.2 Termini de presentació. El termini de presentació de les sol·licituds serà de 20 dies hàbils a partir del sendemà de la publicació d'esta convocatòria en el Diari Oficial de la Generalitat Valenciana.
  
3.3 Lloc de presentació. Les sol·licituds s'adreçaran, juntament amb la resta de la documentació a què al·ludix l'apartat 3.4, a la direcció territorial de Cultura i Educació a l'àmbit de la qual pertanga el centre on preste servicis el sol·licitant, i hauran de presentar-se als registres de les esmentades direccions territorials o a les oficines a què fa referència l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas de presentar la sol·licitud en una oficina de Correus, haurà de fer-se en sobre obert perquè la instància siga datada i segellada pels funcionaris de Correus abans de ser certificada.
  
3.4 Documentació. Els aspirants hauran d'acompanyar, juntament amb la instància, la documentació següent:
  
a) Fotocòpia del document nacional d'identitat.
  
b) Documentació acreditativa del requisit de formació o titulació, segons es detalla en l'apartat 5.1 d'esta resolució o, si hi manca, còpia confrontada del certificat a què fa referència la base 5.2.
  
c) Per a la valoració del treball previ desenrotllat per l'exercici de la funció directiva, hauran d'aportar el certificat del centre en què s'especifique el càrrec i el temps que l'ha exercit.
  
d) Per a la valoració per l'exercici de la tasca docent, hauran d'aportar certificat del centre en què s'especifique que forma part del claustre de professors.
  
4. Comissions d'acreditació
  
4.1 Conformement establix la disposició 2.1 de l'Orde de 26 de febrer de 1997, cada director territorial de Cultura i Educació designarà els respectius membres de les comissions d'acreditació a l'inici de cadascun dels procediments que es desenrotllen en esta matèria, i el seu mandat acabarà amb la conclusió del procediment per al qual hagen sigut nomenats. Per a cadascun dels vocals de les comissions serà nomenat un vocal suplent, que actuarà en substitució del vocal titular prèvia autorització del president de la comissió, en els supòsits prevists en les normes vigents.
  
4.2 La constitució, les actuacions, l'abstenció i la recusació dels membres de les comissions d'acreditació es regiran, en tot el que els siga d'aplicació, per allò que s'establix des de l'article 22 fins a l'article 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4.3 Funcions de les comissions d'acreditació. Les comissions d'acreditació tindran encomanades, entre d'altres, les funcions següents:
  
La comprovació del requisit a què fa referència la fase primera, que s'al·ludix en l'apartat 5.1 d'esta convocatòria.
  
- Sol·licitar de la Inspecció Educativa els certificats de valoració a què fa referència la fase segona, prevists en l'apartat 5.6 d'esta convocatòria.
  
- Emetre la resolució provisional dels aspirants que reunisquen el requisit de la fase primera, resoldre les reclamacions presentades i elevar a definitiva dita resolució.
  
- Elaborar les relacions dels professors que superen les dos fases i publicar-les als llocs corresponents.
  
5. Desenrotllament del procediment
  
Primera fase
  
5.1 Esta fase consistirà en la comprovació, per part de les comissions d'acreditació, que els aspirants reunixen, almenys, un dels requisits de formació o titulació previst en l'article 3.2.a) del Reial Decret 2.192/1995, de 28 de desembre, segons es determina a continuació:
  
5.1.1 Requisit de formació
  
Els aspirants que hi al·leguen estar en possessió del requisit a què fa referència esta primera fase per mitjà de la formació hauran de justificar documentalment haver realitzat activitats de formació específicament destinades a esta finalitat, i estes hauran de complir els requisits següents:
  
a) Tindre una durada mínima de 70 hores.
  
b) Incorporar en el seu contingut els aspectes fonamentals del sistema educatiu, de l'organització i funcionament dels centres educatius i del paper dels equips directius en els centres docents.
  
c) Haver estat organitzades per la Conselleria de Cultura i Educació, pel Ministeri d'Educació, Cultura i Esport o per una altra administració educativa, que es trobe en el ple exercici de les seues competències educatives, bé siga directament o bé siga mitjançant convenis de col·laboració establits amb les universitats o amb altres entitats.
  
Per a acreditar-ho hauran d'aportar certificat expedit per l'òrgan convocant de l'activitat de formació on conste fefaentment els requisits en el paràgraf anterior.
  
5.1.2 Requisit de titulació
  
Els aspirants que hi al·leguen estar en possessió del requisit a què fa referència esta primera fase per mitjà de la titulació hauran de justificar documentalment estar en possessió d'alguna de les titulacions que s'indiquen tot seguit:
  
a) Llicenciat en Pedagogia.
  
b) Doctors, llicenciats o diplomats que hagen cursat, almenys, dotze crèdits relacionats amb l'organització i la gestió de centres educatius o amb l'administració educativa.
  
c) Títols de postgrau la durada i els continguts dels quals s'ajusten al que establix l'apartat 5.1.1 d'esta resolució.
  
Per a la seua justificació hauran d'aportar fotocòpia compulsada del títol al·legat i, si s'escau, certificat d'haver cursat els 12 crèdits necessaris a què al·ludix el paràgraf anterior, i s'haurà de tindre en compte que, en el cas dels títols, tenen també validesa els certificats de pagament dels drets, d'acord amb el que preveu l'Orde de 8 de juliol de 1988 (BOE de 13 de juliol).
  
5.2 A este efecte, els aspirants podran fer valer el certificat expedit per les comissions d'acreditació de convocatòries anteriors quan, ajustat al model de l'annex I de l'Orde de 26 de febrer de 1997, siga acreditatiu de les circumstàncies que motiven la superació d'esta primera fase, de conformitat amb el que preveu la disposició huitena de l'esmentada orde, en este cas la comissió d'acreditació que actue en la present convocatòria procedirà directament a la valoració dels aspirants per la segona fase de què consta este procediment.
  
5.3 Les comissions d'acreditació, una vegada comprovat quins aspirants reunixen el requisit previst en la primera fase d'este procediment, faran pública als taulers d'anuncis de les direccions territorials, la resolució provisional, en la qual s'aprovarà la relació d'aspirants que han demostrat reunir l'esmentat requisit.
  
Contra dita resolució, els interessats podran presentar reclamacions en el termini de cinc dies hàbils, a partir del sendemà de la seua exposició, adreçades al president de la comissió i hauran de presentar-se en les mateixes direccions territorials on hagueren sigut exposades les llistes.
  
Les comissions d'acreditació, examinades les reclamacions presentades, elaboraran la llista definitiva de professors que reunixen el requisit d'esta primera fase, els quals, d'acord amb el que establix la disposició 8.1 de l'Orde de 26 de febrer de 1997, passaran a la segona fase. Contra esta llista podrà interposar-se recurs d'alçada davant el director territorial de Cultura i Educació que corresponga en el termini d'un mes comptat a partir del sendemà de la seua exposició als taulers d'anuncis de la direcció territorial, d'acord amb el que es preveu en els articles 107, 114 i 115 de la Llei 30/1992, de 26 de novembre, en la redacció feta per la Llei 4/1999, de 13 de gener.
  
Segona fase
  
5.4 Esta fase consistirà en la valoració del treball previ desenrotllat en l'exercici dels càrrecs corresponents als òrgans unipersonals de govern o de la tasca docent desenrotllada a l'aula, en tasques de coordinació pedagògica, i també, si s'escau, en funcions d'organització, gestió i participació en òrgans de govern i s'aplicarà als funcionaris docents que formen part durant el present curs d'un claustre de professors.
  
5.5 Els aspirants que estiguen exercint, en el termini de presentació d'instàncies, almenys durant un curs acadèmic, algun dels càrrecs dels òrgans unipersonals de govern a què fa referència l'article 9 de la Llei Orgànica 9/1995, de 20 de novembre, de la Participació, l'Avaluació i el Govern dels Centres Docents, han de fer constar esta circumstància en la sol·licitud. A este efecte, també hi hauran d'afegir el certificat del centre de destinació actual comprensiu de l'esmentat exercici a la vista de la documentació que hi aporte l'interessat.
  
Els professors que sol·liciten la valoració de la segona fase mitjançant la pràctica docent, sempre que formen part d'un claustre de professors i que no ocupen un càrrec corresponent als òrgans unipersonals de govern d'un centre, hauran de fer-ho constar en el requadre corresponent de la sol·licitud de participació, i hi adjuntaran el certificat del centre que especifique estos extrems.
  
Els professors que estiguen exercint, en el termini de presentació d'instàncies, un càrrec directiu durant un temps inferior a un curs acadèmic o que exercisquen com a cap d'estudis adjunt, vicedirector, vicesecretari, administrador de centre de formació professional o càrrecs anàlegs, hauran d'optar en la instància entre ser valorats per l'exercici de la funció directiva, que es justificarà documentalment en la forma indicada en el primer paràgraf, o per la seua pràctica docent.
  
5.6 Valoració
  
La valoració d'esta segona fase serà responsabilitat de la Inspecció d'Educació de cada direcció territorial, que designarà l'inspector responsable del procés de valoració, el qual realitzarà les actuacions establides en l'Orde de 26 de febrer de 1997, de la Conselleria de Cultura, Educació i Ciència.
  
Els indicadors dels diversos aspectes objecte de valoració, i també la documentació tècnica en què es recullen els elements fonamentals del procés de valoració són els aprovats per Resolució de 10 de març de 1998, de la Direcció General d'Ordenació i Innovació Educativa i Política Lingüística (DOGV de 22 de març).
  
Per a assolir la valoració positiva, tant per l'exercici de càrrecs corresponents a òrgans unipersonals de govern com per la tasca docent, serà necessari obtindre, almenys, 15 punts.
  
L'inspector responsable de la valoració farà arribar a l'aspirant, per correu certificat i amb justificant de recepció, l'informe final que tindrà caràcter confidencial, en el qual haurà de constar la puntuació final, i també les puntuacions obtingudes en cadascun dels apartats que recullen els annexos II i III, segons escaiga, dels publicats en l'Orde de 26 de febrer de 1997, de la Conselleria de Cultura, Educació i Ciència.
  
En el cas de desacord amb la qualificació obtinguda, els professors podran presentar reclamació davant el cap del Servici d'Inspecció Educativa que corresponga, en el termini de deu dies hàbils des de la recepció de l'informe. Les reclamacions presentades seran resoltes en el termini de deu dies hàbils i el resultat en serà notificat als interessats.
  
L'inspector responsable de la valoració d'esta fase remetrà a la comissió d'acreditació corresponent les certificacions de la valoració obtinguda segons model publicat en l'annex IV de l'Orde de 26 de febrer de 1997, de la Conselleria de Cultura, Educació i Ciència.
  
6. Resolució del procediment
  
6.1 Les respectives comissions d'acreditació elaboraran les relacions de professors que, en haver superat les dos fases del procediment, obtinguen l'acreditació per a l'exercici de la direcció.
  
Estes relacions es faran públiques als llocs indicats en l'apartat 5.2 i, en contra, els interessats podran interposar recurs d'alçada en el termini d'un mes comptat a partir del sendemà de la seua exposició davant el director territorial de Cultura i Educació que procedisca, d'acord amb els articles 107, 114 i 115 de la Llei 30/1992, de 26 de novembre, en la redacció feta per la Llei 4/1999, de 13 de gener.
  
6.2 Conformement amb el que disposa la base 8.1 de l'Orde de 26 de febrer de 1997, les comissions expediran certificats acreditatius de les circumstàncies que han motivat la superació de la primera fase, a l'efecte que els professors que no superen la segona fase puguen fer-los valer en successives convocatòries, ajustant-se al model que es recull en l'annex I de l'esmentada orde.
  
6.3 El director territorial de Cultura i Educació a l'àmbit del qual pertanya el centre on presten servicis els professors declarat acreditats, expedirà els documents d'acreditació per a l'exercici de la direcció, tenint en compte el que establix el número 2 de l'article 2 del Reial Decret 2.192/1995 i segons el model de l'annex I de dita disposició.
  
6.4 Conformement establix l'article 2.1 del Reial Decret 2.192/1995, la possessió de l'acreditació per a l'exercici de la direcció facultarà l'interessat per a ser candidat a director en els centres docents públics que impartisquen els ensenyaments establits en la Llei Orgànica 1/1990, de 3 d'octubre, d'Ordenació General del Sistema Educatiu. Així mateix, l'acreditació permetrà la designació com a director, en els termes establits en l'article 20 de la Llei Orgànica 9/1995, de la Participació, l'Avaluació i el Govern dels Centres Docents.
  
7. Homologació d'acreditacions expedides per altres administracions
  
7.1 En compliment de la previsió de la disposició 13 de l'Orde de 26 de febrer de 1997, per a declarar acreditats per a l'exercici de la direcció als professors que hagueren obtingut una acreditació expedida per una altra administració educativa, estos hauran de sol·licitar-ho, adjuntant-ne còpia compulsada, en el termini i als llocs prevists en la base 3 d'esta convocatòria.
  
7.2 La direcció territorial de Cultura i Educació corresponent, acabat el termini de presentació de sol·licituds, les trametrà a la Direcció General d'Ordenació i Innovació Educativa i Política Lingüística de la Conselleria de Cultura i Educació a fi que, comprovat que les condicions exigides per a l'obtenció de l'acreditació al·legada siguen similars a les establides per l'esmentada Orde de 16 de febrer de 1997, procedisca a homologar-les, i considerarà acreditats els professors per a l'exercici de la direcció en l'àmbit de gestió de la Conselleria de Cultura i Educació de la Generalitat Valenciana.
  
8. Recurs
  
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, i els articles 8, 14 i 46 de la Llei Reguladora de la Jurisdicció Contenciosa Administrativa, la present resolució, que posa fi a la via administrativa, podrà ser recorreguda potestativament en reposició davant el director general de Personal en el termini d'un mes a comptar des del sendemà de la seua publicació en el Diari Oficial de la Generalitat Valenciana, o bé plantejar directament recurs contenciós administratiu davant el Jutjat Contenciós Administratiu de València en el termini de dos mesos comptats des del sendemà de la seua publicació, sense perjuí de qualsevol altre que estime convenient.
  
València, 4 de novembre de 2002.- El director general de Personal: José Antonio Rovira Jover.
  
ANNEX
  
Model de sol·licitud
  
Convocatòria per a l'acreditació de l'exercici de la direcció, segons Resolució de 4 de novembre de 2002
  
DADES PERSONALS
  
Cognoms: ... Nom: ...
  
DNI: ... Adreça: ... Codi postal: ...
  
Localitat: ... Província: ... Telèfon: ...
  
DADES PROFESSIONALS
  
Número de registre personal: ... Especialitat d'ingrés en el cos: ...
  
Assignatura, àrea, nivell i/o especialitat que impartix: ...
  
Funció directiva Curs 2002/2003 (especifiqueu-ne càrrecs): ...
  
Data de presa de possessió del càrrec assenyalat: ...
  
Centre de destinació curs 2002/2003. Definitiu o provisional (indiqueu el que procedisca): ...
  
...
  
Codi del centre: .. Telèfon: ... Adreça: ...
  
Localitat: ... Codi postal: ... Província: ...
  
SOL·LICITA: L'obtenció de l'acreditació exigida per a l'exercici de la funció de director, de conformitat amb l'article 19 de la Llei Orgànica 9/1995, d'acord amb el que s'expressa tot seguit:
  
Primera fase: Requisit de formació específica
  
Indiqueu amb una X l'apartat pel qual sol·liciteu el reconeixement del requisit exigit en esta fase:
  
- Formació (apartat 5.1.1 de la convocatòria)
  
- Titulacions (apartat 5.1.2 de la convocatòria)
  
Segona fase: Requisit de valoració de la tasca professional
  
Indiqueu amb una X per quin concepte sol·liciteu la valoració:
  
- Valoració del treball desenrotllat en l'exercici de càrrec unipersonal
  
- Valoració de la tasca docent
  
..., ... de ... de 2002
  
Signatura de la persona sol·licitant